Η παρούσα ανακοίνωση αξιολογεί την πρόοδο προς τον στόχο ενεργειακής απόδοσης της ΕΕ για το 2020 και προτείνει νέο στόχο της τάξεως του 30 % για το 2030. Σύμφωνα με την Επιτροπή, ο συμφωνημένος στόχος εξοικονόμησης ενέργειας του 20 % έως το 2020, παραμένει εφικτός υπό τον όρο ότι όλες οι χώρες της ΕΕ εφαρμόζουν τη νομοθεσία που έχει ήδη εγκριθεί. Οφέλη υφιστάμενων πολιτικών: οι πολιτικές ενεργειακής απόδοσης έχουν αποδώσει αποδεδειγμένα αποτελέσματα για επιχειρήσεις και καταναλωτές. Σε αυτά περιλαμβάνονται: Η ένταση ενέργειας στη βιομηχανία της ΕΕ σημείωσε μείωση κατά σχεδόν 19 % μεταξύ του 2001 και του 2011. Τα νέα κτίρια καταναλώνουν σήμερα το ήμισυ της ενέργειας που κατανάλωναν τη δεκαετία του 1980. Οι χώρες της ΕΕ έχουν δεσμευθεί να εγκαταστήσουν σχεδόν 200 εκατομμύρια έξυπνους μετρητές ηλεκτρικής ενέργειας και 45 εκατομμύρια έξυπνους μετρητές φυσικού αερίου έως το 2020. Οι εν λόγω μετρητές καταγράφουν την ενεργειακή κατανάλωση σε τακτά χρονικά διαστήματα στη διάρκεια της ημέρας. Παρέχουν τη δυνατότητα στους καταναλωτές να προσαρμόζουν τη χρήση της ενέργειας σε διαφορετικές τιμές ενέργειας στη διάρκεια της ημέρας και, ως εκ τούτου, να εξοικονομούν χρήματα από τους λογαριασμούς τους για την ενέργεια. Αποδοτικότερες συσκευές, όπως ψυγεία και πλυντήρια, αναμένεται να εξοικονομήσουν 100 δις ευρώ ετησίως για τους καταναλωτές -περίπου 465 ευρώ ανά νοικοκυριό- από τους λογαριασμούς τους για την ενέργεια έως το 2020. Μακροπρόθεσμα οφέλη: αναμένονται οι ακόλουθες θετικές επιπτώσεις τα επόμενα 16 χρόνια: Για κάθε επιπλέον 1 % εξοικονόμησης ενέργειας, οι εισαγωγές φυσικού αερίου της ΕΕ αναμένεται να μειώνονται κατά 2,6 %. Αυτό συνεπάγεται μικρότερη εξάρτηση από εξωτερικούς προμηθευτές. Κτίρια υψηλότερης ενεργειακής απόδοσης θα προσφέρουν επιπλέον οφέλη σε ανθρώπους που ζουν και εργάζονται σε αυτά, εκτός από τη μείωση που θα επιφέρουν στους λογαριασμούς τους για την ενέργεια (για παράδειγμα, τα καλύτερα παράθυρα βελτιώνουν την ποιότητα του αέρα και προστατεύουν από τον εξωτερικό θόρυβο). Οι πολιτικές ενεργειακής απόδοσης δημιουργούν νέες ευκαιρίες για ευρωπαϊκές επιχειρήσεις, όπως κατασκευαστικές εταιρείες και κατασκευαστές εξοπλισμού, οδηγώντας στη δημιουργία νέων θέσεων εργασίας σε τοπικό επίπεδο. Σημαντικά κονδύλια για μέτρα ενεργειακής απόδοσης για την περίοδο 2014-2020 διατίθενται από την ΕΕ μέσω των Ευρωπαϊκών Διαρθρωτικών και Επενδυτικών Ταμείων, του προγράμματος " Ορίζοντας 2020 ", του προγράμματος Ευρωπαϊκή Υποστήριξη Τοπικής Ενέργειας (ELENA) και του Ευρωπαϊκού Ταμείου Ενεργειακής Απόδοσης (EEE-F).